**הנחיות להגשתה של הצעה לתכנית מחקר והמעבר לשלב ב'**

**והנחיות לכתיבת הצעת המחקר במדעים העיוניים והניסויים**

תכנית הדוקטורט מורכבת משני שלבים: שלב א' ושלב ב'. שלב א' נועד לצורך גיבוש תכנית המחקר ובדיקת היתכנותו.

אישור המעבר משלב א' לשלב ב' כפוף לכך שהוועדה המלווה והרשות לתמידי מחקר מצאו כי הנושא ושאלות המחקר מגובשים וכי ניתן להעריך שיש סיכוי סביר לעבודת דוקטורט ראויה בסוף הדרך, בפרק הזמן הדרוש של 5 שנים עד הגשת העבודה.

את הצעת המחקר החתומה על ידי המנחה/ים יש להגיש לרשות לתלמידי מחקר, בצירוף הצעה לתוכנית קורסים והצעה להרכב ועדה מלווה, עד 18 חודשים מיום הקבלה ללימודים (אלא אם היחידה האקדמית מחייבת לוח זמנים קצר מכך).

**סדר הפעולות לקראת המעבר לשלב ב'**

1. לאחר הכנת הצעת המחקר ואישורה על ידי המנחה, יש להגיש את המסמכים הבאים לרשות לתלמידי מחקר: הצעת המחקר, הצעה לתוכנית קורסים, הצעה להרכב ועדה מלווה.
2. מינוי ועדה מלווה על ידי הרשות לתלמידי מחקר.
3. כינוס ועדה מלווה על ידי המנחה בנוכחות התלמיד.
4. שליחת דו"ח חתום מכינוס הוועדה המלווה אל הרשות לתלמידי מחקר.
5. לאחר אישור דו"ח הוועדה המלווה, ביצוע המעבר לשלב ב' על ידי הרשות.

**1) המסמכים שיש להגיש לקראת המעבר לשלב ב'**

הצעת המחקר

יש להכין את הצעת המחקר עם המנחה ולהגיש אותה אל הרשות לתלמיד מחקר, מאושרת וחתומה על ידי המנחה, בהתאם ללוח הזמנים שצוין לעיל.

ההצעה תוגש בפורמט PDF. במדעים הניסויים היקף ההצעה לא יעלה על 10 עמודים בעברית ועד 13 עמודים באנגלית, לא כולל ביבליוגרפיה. במדעים העיוניים היקף ההצעה לא יעלה על 15 עמודים בעברית ועד 19 עמודים באנגלית, לא כולל ביבליוגרפיה.

הצעה לתכנית קורסים

הצעה לתכנית קורסים, הכוללת את כל הקורסים שהתלמיד/ה למד/ה וילמד/תלמד לתואר, תוגש על גבי הטופס המתאים. מבנה תכנית הקורסים - אנא ראו סעיף 6.12 [בתקנון הרשות](https://academic-secretary.huji.ac.il/sites/default/files/acs/files/talmidei_mehkar_2023.pdf).

הצעה להרכב ועדה מלווה, על גבי הטופס המתאים. כללים בנושא הרכב הוועדה אנא ראו ב[תקנון תלמידי מחקר](https://academic-secretary.huji.ac.il/sites/default/files/acs/files/talmidei_mehkar_2023.pdf), פרק 5.

אישור של ועדת האתיקה – על התלמיד/ה והמנחה לבדוק אם האישור נדרש, בהתאם לנושא ולשיטת המחקר. פרטים וטפסים ניתן למצוא באתר <http://ethics.huji.ac.il/>.

**2) מינוי חברי הוועדה המלווה**

הרשות לתלמידי מחקר תמנה את הוועדה מלווה ותשלח לחבריה את הצעת המחקר ואת ההצעה לתכנית הקורסים.

**3-5) כינוס הוועדה המלווה, הגשת הדו"ח וההחלטה על המעבר לשלב ב'**

על הוועדה המלווה להתכנס (פנים אל פנים או באמצעים מתוקשבים), לא יאוחר מחודשיים ממועד מינויה, יחד עם התלמיד/ה, לדיון בהצעה לתכנית מחקר ובהצעה לתכנית הקורסים, ולעמוד על מוכנותו/ה של התלמיד/ה להתחיל בעבודת המחקר (ראו סעיף 6.7 בתקנון). הוועדה תגבש את מסקנותיה, תיידע על כך את התלמיד/ה ותעביר דו"ח מפורט לרשות לתלמידי מחקר, חתום על ידי כל חברי הוועדה.

הרשות תחליט על פי דו"ח הוועדה אם להעביר את התלמיד לשלב ב' או לדרוש ממנו תיקון של תכנית מחקר ו/או תכנית הקורסים. הרשות תודיע את החלטתה לתלמיד.

תלמיד/ה שיידרש/תידרש להגיש תכנית מחקר ו/או תכנית קורסים מתוקנת יגיש/תגיש אותה לרשות לתלמידי מחקר. נא לציין "תכנית מתוקנת" באופן בולט על גבי המסמכים המתוקנים, ולצרף מסמך המפרט את התיקונים שנעשו.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**הנחיות לכתיבת התכנית לעבודת הדוקטור במדעים העיוניים**

במדעים העיוניים (רוח, חברה, משפטים, עבודה סוציאלית ומינהל עסקים), מוצע לתלמידי/ות המחקר לבנות את תכנית העבודה המוגשת לאישורה של הועדה המלווה, בהתאם לעקרונות הבאים:

בעמוד הראשון בתכנית יופיעו הנתונים הבאים:

בראש העמוד - "**תכנית-מחקר המוגשת לאישור כתכנית לעבודת-דוקטור**".

מתחת לכותרת הנ"ל יופיעו:

**תאריך הגשת התכנית**

**שם התלמיד/ה (בעברית ובאנגלית)**

**שם המנחה/ים**

**נושא העבודה (בעברית ובאנגלית).**

בפינה השמאלית של העמוד הראשון למעלה יופיע אישור המנחה/ים בנוסח הבא:

"הריני מאשר/ת את הנושא ואת התוכנית, ומסכים/ה להנחות את המועמד/ת בביצוע עבודה זו".

למחקרים בבני אדם ובבעלי חיים דרוש אישור מראש של ועדת האתיקה של הפקולטה/ביה"ס.

הצעת המחקר תכלול את מטרת המחקר, את הרקע התיאורטי או הידוע בספרות, גישת המחקר,

התרומה המצופה לקידום הידע, רשימת מקורות. ראו דוגמאות להצעות מחקר באתר הרשות.

הוראות עריכה והוראות טכניות

1.  התכנית צריכה להיות עניינית, תמציתית, נוחה לקריאה (פונט David 12, רווח וחצי).

2.  שם הקובץ: (last name)(first name)\_proposal

אם תוגש תכנית מתוקנת היא תיקרא: (last name)(first name)Revised\_proposal

יש להקפיד על תקינות רשימת המקורות והשפה.

גם מנחה/ה הנמצא/ת בשבתון צריך/ה לחתום או לשלוח אישור בדוא"ל על התכנית.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

(\*) הגשת הצעת מחקר / עבודת דוקטור בשפה שאיננה עברית או אנגלית טעונה אישור על סמך בקשה מנומקת מראש (ראו [תקנון,](https://academic-secretary.huji.ac.il/sites/default/files/acs/files/talmidei_mehkar_2023.pdf) סעיף 10.4).

**הנחיות להכנת תכנית לעבודת דוקטור במדעים הניסויים**

במדעים הניסויים (טבע, רפואה, רפואת-שיניים, מדעי המח וחקלאות), מוצע לתלמידי/ות המחקר לבנות את תכנית העבודה המוגשת לאישורה של הרשות, בהתאם לעקרונות הבאים:

בעמוד הראשון בתכנית יופיעו הנתונים הבאים:

בראש העמוד - "**תכנית-מחקר המוגשת לאישור כתכנית לעבודת-דוקטור**".

מתחת לכותרת הנ"ל יופיעו:

**תאריך הגשת התכנית**

**שם התלמיד/ה (בעברית ובאנגלית)**

**שם המנחה/ים**

**נושא העבודה (בעברית ובאנגלית).**

בתחתית הדף יופיע אישור המנחה/ים בנוסח הבא:

"הריני מאשר את הנושא ואת התוכנית, ומסכים להנחות את המועמד/ת בביצוע עבודה זו".

בעמודים הבאים תיערך תכנית-המחקר בהתאם לסעיפים שלהלן.

**לידיעת המנחה/ים: תכנית המחקר, צריכה להיות כתובה כהצעת מחקר לקבלת מענק, כלומר:**

ת ק צ י ר

ר ק ע אשר יכיל סקירה מעודכנת של הידע בתחום המחקר ושל הגישות הניסוייות בו; הסקירה צריכה להיות מקיפה מעודכנת אך תמציתית.

מטרות המחקר: תוצאות ראשוניות מפורטות, כולל גרפים וטבלאות, המאפשרים להעריך את היתכנות המחקר (feasibility).

תיאור תכנית המחקר: מחולקת לפרקים, עפ"י פרקי העבודה המתוכננים, וכל פרק לפרקי המשנה המשוערים. התכנית צריכה להיות במתכונת של הצעת מחקר למימון, כלומר: ניתנת להערכה בזכות עצמה. לפיכך, עליה לכלול הן את התיאור של המתודולוגיה הכללית והן את תיאור הגישה הניסויית בכל אחד מהפרקים ופרקי המשנה, ככל שניתן.

חומרים ושיטות: חלק זה יכול להיות קצר ועליו לכלול את השיטות העיקריות שישמשו במחקר. במקום שניתן להשתמש בשיטות קיימות יובאו מובאות לשיטות ובמקום שיש צורך לפתח שיטות חדשות, יפורטו.

אם במהלך המחקר עשויות לעלות שאלות אתיות, עלייך להתייחס לשאלות אלו וכיצד הנך מתכונן להתמודד איתן. למחקרים בבני אדם ובבעלי חיים דרוש אישור מראש של הוועדות המתאימות.

רשימה ביבליוגרפית

הוראות עריכה והוראות טכניות

1. התכנית צריכה להיות עניינית, תמציתית, נוחה לקריאה (פונט 12, רווח וחצי).

2. שם הקובץ: (last name)(first name)\_proposal

אם תוגש תכנית מתוקנת היא תיקרא: (last name)(first name)\_proposal\_new

גם מנחה הנמצא/ת בשבתון צריך/ה לחתום או לשלוח אישור בדו"אל על התכנית.

\_\_\_\_\_\_\_\_\_\_\_\_\_\_\_\_\_\_\_\_\_\_\_

(\*) הגשת הצעת מחקר / עבודת דוקטור בשפה שאיננה עברית או אנגלית טעונה אישור על סמך בקשה מנומקת מראש (ראה תקנון, סעיף 10.4).

(\*\*) יש לציין במפורש, אם חלק מהעבודה או כולה יתבצע במעבדה מחוץ לכותלי האוניברסיטה העברית.